Raja Empat Penjuru

Raja Empat Penjuru Dunia (Sumeria: lugal-an-ub-da-limmu-ba, Akkadia: šarru kibrat arbaim, šar kibrāti arbaʾi, atau šar kibrāt erbetti), juga diterjemahkan Raja Empat Tepas, Raja Keempat-Empat Penjuru Dunia, Raja Empat Penjuru Syurga atau Raja Empat Penjuru Alam Semesta dan sering dipendekkan menjadi Raja Empat Penjuru, merupakan gelaran yang sangat berprestij yang dipakai oleh pemerintah-pemerintah paling berkuasa di Mesopotamia purba. Meskipun frasa "empat penjuru dunia" merujuk kepada tempat khusus di dalam dan berhampiran Mesopotamia , tempat-tempat ini (pada masa gelaran itu pertama kali digunakan) dipercayai mewakili lokasi berhampiran pinggir dunia yang sebenar. Oleh itu, gelaran ini hendaklah difahami lebih kurang sebagai "Raja seluruh dunia yang diketahui", mendakwa pemerintahan ke seluruh dunia dan segala yang di dalamnya.

Gelaran ini mula-mula digunakan oleh Naram-Sin dari Empayar Akkadia pada abad ke-23 SM kemudian oleh para pemerintah Empayar Sumeria Baru, yang selepas itu tidak digunakan lagi. Ia dikembalikan sebagai gelaran oleh beberapa orang pemerintah Assyria, menjadi amat terkenal pada zaman Empayar Assyria Baru. Pemerintah terakhir yang memakai gelaran ini ialah raja Akhamaniyah Parsi yang pertama, Cyrus Agung, selepas baginda menakluk Babylon pada tahun 539 SM.

Ada kemungkinan, setidaknya untuk pemerintah Assyria, bahawa gelaran Raja Empat Penjuru tidak diwariskan melalui cara biasa. Oleh sebab gelaran ini tiada bukti kewujudannya untuk semua raja Assyria Baru dan yang ada pun hanya menggunakannya beberapa tahun selepas mereka berkuasa, barangkali ia perlu diperoleh sendiri oleh setiap raja dan mungkin dengan kempen-kempen ketenteraan yang berjaya di keempat-empat arah mata angin. Gelaran yang serupa, šar kiššatim ("Raja Segala Benda" atau "Raja Alam Semesta"), juga berasal dari Akkadia dan terbukti bagi sesetengah raja Assyria Baru, mungkin memerlukan tujuh kempen tentera yang berjaya. Perbezaan antara makna yang tepat untuk kedua-dua gelaran mungkinnya "Raja Alam Semesta" mendakwa diri beraja ke atas seluruh alam manakala "Raja Empat Penjuru Dunia" menuntut bumi sahaja.

 Maksud "Empat Penjuru Dunia" 

Frasa "empat penjuru dunia" muncul dalam beberapa mitologi dan kosmologi purba, yang mana ia dipadankan dengan empat arah mata angin. Dalam kebanyakan perlambangan ini, empat sungai penting mengalir ke keempat-empat penjuru ini, alirannya mengairi empat kuadran (atau tepas) dunia. Dalam pandangan orang Akkadia Mesopotamia, ia merujuk kepada empat rantau di pinggir dunia yang dikenali ketika itu:Subartu (mungkin sepadan dengan Assyria) di utara, Martu (lebih kurang sepadan dengan Syria moden) di barat, Elam di timur dan Sumer di selatan. Bagi Naram-Sin dari Akkad (r. 2254 – 2218 SM), pencipta gelaran itu, mungkin ia menyatakan dari segi geografi kekuasaannya ke benua Elam, Subartu, Amurru dan Akkad (setiap satu mewakili timur, utara, barat dan selatan).

Maka, frasa tersebut merangkumi kawasan geografis yang agak jelas, sepadan dengan Mesopotamia dan sekelilingnya tetapi hendaklah difahami sebagai merujuk kepada seluruh dunia yang telah diketahui. Pada ketika gelaran itu mula-mula digunakan, 2200-an SM, orang Mesopotamia akan menyamakan seluruh Mesopotamia dengan seluruh dunia; rantau itu sangat berdaya hasil, padat penduduknya dan dibatasi di setiap sisi dengan tanah yang kelihatan kosong dan tidak berpenghuni. Gelaran seperti Raja Empat Penjuru Dunia hendaklah dianggap bererti yang pemiliknya ialah pemerintah seluruh Bumi dan semua yang di dalamnya. Gelaran tersebut boleh ditafsirkan sebagai setara dengan menggelarkan diri sendiri sebagai "Raja seluruh dunia yang diketahui". Oleh itu, gelaran itu satu contoh merisme, menggabungkan konsep-konsep yang bertentangan untuk merujuk kepada seluruhnya (empat penjuru berada di pinggir dunia dan gelaran itu merujuk kepadanya dan segala yang di antara).

 Contoh pemerintah yang pernah menggunakan gelaran ini 
Raja-raja Empat Penjuru di Empayar Akkadia:

 Naram-Sin (r. 2254 – 2218 SM)

Raja-raja Empat Penjuru Dinasti Guti Sumeria:

 Erridupizir

Raja-raja Empat Penjuru dalam Empayar Sumeria Baru:

 Utu-hengal
 Shulgi (r. 2094 – 2047 SM)
 Amar-Sin (r. 2046 – 2038 SM)
 Shu-Sin (r. 2037 – 2029 SM)
 Ibbi-Sin (r. 2028 – 2004 SM)

Raja-raja Empat Penjuru di Babylonia:

 Hammurabi (r. 1810 – 1750 SM)  –  dipanggil "raja yang menjadikan empat penjuru Bumi patuh" pada tahun 1776 SM.
 Marduk-nadin-ahhe (r. 1099 – 1082 SM)
 Marduk-shapik-zeri (r. 1082 – 1069 SM)

Raja-raja Empat Penjuru di Empayar Assyria Pertengahan:

 Tukulti-Ninurta I (r. 1233 – 1197 SM)
 Tiglath-Pileser I (r. 1114 – 1076 SM)
 Ashur-bel-kala (r. 1074 – 1056 SM)

Raja-raja Empat Penjuru di Empayar Assyria Baru:

 Adad-nirari II (r. 911 – 891 SM)
 Tukulti-Ninurta II (r. 891 – 884 SM)
 Ashurnasirpal II (r. 883 – 859 SM)
 Shalmaneser III (r. 859 – 824 SM)
 Shamshi-Adad V (r. 824 – 811 SM)
 Tiglath-Pileser III (r. 745 – 727 SM)
 Shalmaneser V (r. 727 – 722 SM)
 Sargon II (r. 722 – 705 SM)
 Sennacherib (r. 705 – 681 SM)  –  menuntut gelaran ini dari tahun 697 SM.
 Esarhaddon (r. 681 – 669 SM)
 Ashurbanipal (r. 669 – 631 SM)
 Shamash-shum-ukin (raja Assyria Baru dari Babylon, r. 667 – 648 SM)
 Ashur-etil-ilani (r. 631 – 627 SM)

Raja-raja Empat Penjuru di Empayar Babylon Baru:

 Nabonidus (r. 556 – 539 SM)

Raja-raja Empat Penjuru di Empayar Akhamaniyah:

 Cyrus Agung (r. 559 – 530 SM)  –  menuntut gelaran ini dari tahun 539 SM.

 Rujukan 

 Anotasi 

 Petikan 

 Bibliografi 





















 Laman web 






Kategori:Mesopotamia purba
Kategori:Sumer
Kategori:Ur
Kategori:Babylon
Kategori:Empayar Akkadia
Kategori:Empayar Neo-Assyria
Kategori:Cyrus Agung